
הכנסת התשע-עשרה
נוסח לא מתוקן

מושב שני
<פרוטוקול מס' 239>
מישיבת ועדת החוקה, חוק ומשפט
יום רביעי, ז' בתשרי התשע"ה (01 באוקטובר 2014), שעה 11:00
<סדר היום:>
<תקנות שיקים ללא כיסוי (סייגים לתחולת החוק) (תיקון מס' 2), תשע"ד-2014>
נכחו:

<חברי הוועדה:> 
דוד רותם – היו"ר
אורי מקלב

<מוזמנים:> 
	עינב הכט-עמיר
	–
	פיקוח על הבנקים, בנק ישראל

	רונן ניסים
	–
	עוזר ליועמ"ש, בנק ישראל

	לירון מאוטנר לוגסי
	–
	עו"ד, משרד המשפטים

	רומן גרביץ
	–
	לוביסט, פוליסי, לשכת רו"ח


<ייעוץ משפטי: >
ניצן רוזנברג
<מנהלת הוועדה:>
דורית ואג
<רשמת פרלמנטרית:>
שרון רפאלי
<תקנות שיקים ללא כיסוי (סייגים לתחולת החוק) (תיקון מס' 2), תשע"ד-2014>
<היו"ר דוד רותם:>

בוקר טוב. אני מתכבד לפתוח את ישיבת ועדת החוקה, חוק ומשפט. נדון היום בתקנות שיקים ללא כיסוי (סייגים לתחולתל החוק) (תיקון מס' 2). בבקשה. 
<לירון מאוטנר לוגסי:>
אני עו"ד לירון מאוטנר ממשרד המשפטים. זה סט שני של תקנות שהבאנו במסגרת "צוק איתן" בנושא שיקים ללא כיסוי. 

<היו"ר דוד רותם:>
אנחנו נעשה הכול להקל על אלה שהיו מגויסים וזקוקים לסיוע הזה.  

<לירון מאוטנר לוגסי:>
אז אנחנו בדיוק באותו כיוון. הסט הראשון של התקנות דיבר על חיילי המילואים, ואת זה פתרנו. הסט השני של התקנות נועד לטפל באוכלוסייה האזרחית ולא במגויסים. אבל מי שיש לו זיקה לכל מה שקרה ב"צוק איתן", בעיקר אלה שמתגוררים בדרום או העסק שלהם נמצא בדרום. כשירדנו לפרטים מי הם אותם האנשים ומהן כל האפשרויות כדי שנוכל לכסות את כל אותם אנשים שלדעתנו יש להם זיקה לכך. יכולנו לעשות את זה לקראת סוף המבצע כשראינו מה ההיקפים ואיך נקבע על מי יחולו הסייגים. המהלך הזה שאנחנו עושים הוא מהלך משלים להוראות שהוציא המפקח על הבנקים. לפיקוח על הבנקים יש סמכות, לפי חוק שיקים ללא כיסוי, לקבוע הוראה כלפי הבנקים שאוסרת עליהם להגביל חשבונות. התקנות שלנו באות להשלים את המהלך הזה ולקבוע לגבי אותם חשבונות שהתייחס אליהם המפקח על הבנקים וחשבונות נוספים שאנחנו הרחבנו - -
<היו"ר דוד רותם:>
מה עם אנשים שהיו במילואים? אתם לא הכנסתם את זה לחוק. 
<לירון מאוטנר לוגסי:>
לגבי מילואים לא היה צורך במהלך המשלים הזה כי מלכתחילה עשינו את בתקנות, והכול הוסדר. הסמכות של המפקח על הבנקים היא סמכות מצומצמת יותר מאשר הסמכות של שרת המשפטים, וכל האפשרות שלהם היא רק לומר לבנקים שאסור להם באותה תקופה להגביל להם את החשבונות. 
<היו"ר דוד רותם:>
איך תדאגו לפרסם את הדברים האלה? 

<לירון מאוטנר לוגסי:>
קודם כול, התקנות מפורסמות כפי שהן מפורסמות - -
<היו"ר דוד רותם:>
אנחנו יודעים שפרסום של תקנות לא מגיע לידיעת הציבור. 
<לירון מאוטנר לוגסי:>
גם אנחנו מוציאים הודעות דוברות לעיתונות, וגם עשינו את זה בתקנות הקודמות; בנוסף חלק הארי של הסעיפים מתייחס למי שמענו רשום או מענו של הבנק נמצא ביישובי הדרום. הבנקים יצטרכו לעשות את זה באופן אוטומטי – זה בכלל לא יהיה תלוי פנייה של אותו תושב שגר בדרום. רק ביחס לתושבים שהמען הרשום שלהם הוא לא במקומות האלה, כמו למשל סטודנטים ששוכרים דירה, הם יצטרכו לפנות לבנק ולומר שהם גרים בדרום אפילו אם הם לא רשומים שהם גרים בדרום ויביא אסמכתה שהוא כן מתגורר בדרום, למשל בשכירות. ואז הוא יצטרך לעשות את זה באופן יזום. זה חלק יותר קטן, אבל גם לגביהם יהיה פרסום. 
<היו"ר דוד רותם:>
אתם תדאגו לפרסם את הדברים האלה? 

<לירון מאוטנר לוגסי:>
כן, אנחנו דואגים לפרסם את הדברים האלה. 

<ניצן רוזנברג:>
אם אפשר רק להתייחס לעובדה שאתם מביאים את התקנות בהליך מקוצר בלי אישור שר אוצר לפי סעיף 21ב לחוק. 
<לירון מאוטנר לוגסי:>
כמו שאמרתי זה מהלך משלים למה שעשה המפקח על הבנקים. בעצם ההוראה של המפקח על הבנקים רק קובעת שאסור לבנקים להגביל את אותם חשבונות, אבל היא לא מתייחסת למה שקורה בתום התקופה. זאת בדיוק המטרה של התקנות שלנו שבאות לקבוע שבתום התקופה של המבצע – בתקופה שבה משרד הביטחון הפסיק את ההכרזה לאותם יישובים כמצב מיוחד בעורף – יש חשש שאותם שיקים שלא כובדו אז ייספרו שוב במסגרת ההגבלות ויוטלו מגבלות עכשיו אחרי שהמבצע הסתיים.
<היו"ר דוד רותם:>
איך פותרים את בעיית תיקי ההוצאה לפועל בדברים כאלה? הרי מה שיקרה זה שאדם קיבל שיק שחזר - - 

<לירון מאוטנר לוגסי:>
זה בדיוק מה שהתקנות באות לעשות. הן באות לומר שכל אותם שיקים שבגינם בתקופה שההוראה של המפקח הייתה בתוקף לא הוטלה מגבלה, מיד בעקבות התקנות שלנו ייגרעו ממניין השיקים שיוצרים את המגבלה. 
<היו"ר דוד רותם:>
השאלה שלי היא לגבי ההוצאה לפועל. 

<דורית ואג:>
זה לא יהיה חשבון מוגבל, אבל מי שקיבל את השיק, והשיק חזר - -

<עינב הכט-עמיר:>
הוא יכול לתבוע, בוודאי. 

<לירון מאוטנר לוגסי:>
זה לא משהו שנוגע לחוק שלנו. מה שנוגע להוצאה לפועל הוא במסגרת ההוצאה לפועל. 

<אורי מקלב:>
אולי זה קשור להסברה. יש אנשים שלא יודעים את זה, והם נמצאים בתהליך כזה או אחר, והם עושים כל מיני שינויים בעקבות הידיעה שלהם שהם נכנסים למוגבלות. מה שמאוד חשוב – הפרסום של הנושא הזה; שאנשים יידעו שיש היום תהליך של אפשרות לא להיכנס למוגבלות הזאת. ממילא גם אלה שהשיקים חזרו אליהם בדואר יידעו את זה, כולל עורכי דין.
<דורית ואג:>
אבל זה לא קשור להוצאה לפועל. מי שקיבל שיק שחזר - -

<אורי מקלב:>
אבל כשהוא יודע שהוא מפסיק להיות מוגבל - -

<היו"ר דוד רותם:>
השאלה היא אם לא ראוי שנקבע שכהוצאה לפועל - -
<דורית ואג:>
אבל זה לא פה. 

<אורי מקלב:>
אולי צריך לתת הוראה ללשכות להוצאה לפועל; הרי זה רק אנשים שגרים בדרום, לא מדובר בכל האנשים.  

<לירון מאוטנר לוגסי:>
אנשים שגרו בדרום או שהעסק שלהם מנוהל בדרום. 
<אורי מקלב:>
במי מדובר? גם באזרחים רגילים, הרי. איך אדם נכנס לתחולה של התקנות? 
<לירון מאוטנר לוגסי:>
או שהמען הרשום שלו הוא ביישובי הדרום או המען הרשום של הבנק הוא ביישובי הדרום או שהוא מביא אסמכתה לכך שהוא מתגורר בדרום ואותו דבר גם לגבי מקום עסקו בדרום. 
<ניצן רוזנברג:>
או הסניף של הבנק נמצא בדרום. 

<לירון מאוטנר לוגסי:>
כן, נכון, סליחה, שכחתי. 

<אורי מקלב:>
אולי גם הרשמים של ההוצאה לפועל צריכים להיות ערים לכך. 

<דורית ואג:>

זה לא פה. 

<אורי מקלב:>
למה? זה לא פה, אבל אנחנו יכולים להעביר להם הודעה. 

<היו"ר דוד רותם:>
אחרי שהתקנות יאושרו אנחנו נודיע לכל אנשי ההוצאה לפועל שאלה התקנות שאושרו. 
<אורי מקלב:>
נא ליידע. 
<דורית ואג:>
אבל זה מגיע לרשם, ויש לו שיקול דעת. אם הוא רואה אני מניחה שהוא יודע מה לעשות. 
<ניצן רוזנברג:>
אני לא יודעת איך זה עובד בהוצאה לפועל. אני לא בטוחה שזה משהו שאפשר לעשות במסגרת התקנות האלה. זה מצריך חשיבה ואולי תיקון של חקיקה. 
<אורי מקלב:>
זאת פעולה שלנו, לא דרך החוק. אנחנו היום נפנה וניידע את הרשמים שיש דבר כזה ונבקש לפעול בהתאם. 
<ניצן רוזנברג:>
אני לא חושבת שזה מספיק כדי לייצר חובה על הרשמים לפסוק באופן מסוים. 

<אורי מקלב:>
לא צריך לחייב, אני רק מיידע אותו שיש. כל החוק הזה הוא רצון טוב, לבוא לקראת. הוא לא חובה. 

<ניצן רוזנברג:>
כשאתה מעגן את זה בתקנות זה כן יוצר חובה. 

<אורי מקלב:>
זה כבר נהפך לחוק. 

<דורית ואג:>
התקנות האלה מטפלות רק בעניינים שבין הבן אדם לבין הבנק. זה לא קשור לעסקים שהוא עושה עם מישהו אחר. 
<אורי מקלב:>
שיק שחזר. 

<היו"ר דוד רותם:>
זה צריך להיות קשור. 

<דורית ואג:>
אבל זה לא בתקנות האלה. 

<היו"ר דוד רותם:>
לא בתקנות האלה, בסדר. 

<דורית ואג:>
אני בכלל לא בטוחה שזה בתקנות. 

<ניצן רוזנברג:>
גם אני לא. זה מה שאני אומרת. זה משהו שצריך לבדוק לעומק. זה לא עניין של מה בכך. 
<אורי מקלב:>
התקנות מדברות גם על שיקים שהועברו ללא כיסוי או לא להיכנס למניין של עשרה שיקים  - -

<היו"ר דוד רותם:>
לא ייכנס למניין של עשרה שיקים. 

<אורי מקלב:>
אבל השיק עצמו, שלא ייכנס למניין, אבל זה שהוא חזר – הוא חזר. 
<היו"ר דוד רותם:>
אנחנו דואגים שלא יגבילו לאנשים את החשבון. 

<אורי מקלב:>
הוצאה לפועל יכולה להגיע גם בגלל - - -

<היו"ר דוד רותם:>
אבל אם האיש נתן את השיק, והוא חייב את הכסף, הוא צריך לשלם אותו. 

<ניצן רוזנברג:>
אם אתם יכולים לפרט על המועדים – למה קבעתם שתום התקופה יהיה 21 בספטמבר 2014? 

<לירון מאוטנר לוגסי:>
מכיוון שזה היה מהלך משלים למהלך שעשה בנק ישראל אנחנו עשינו חפיפה לתאריכים שלהם, ואולי בנק ישראל יסבירו למה אלה התאריכים. 

<היו"ר דוד רותם:>
בנק ישראל, למה עשיתם את זה? 

<רונן ניסים:>
זה לפי ההכרזה לשעת חירום. 

<ניצן רוזנברג:>
ההכרזה לשעת חירום פגה ב-2 בספטמבר 2014.
<דורית ואג:>
הם נתנו עוד שלושה שבועות. 

<רונן ניסים:>
זה חופף בתקנות של אנשי מילואים. זה מקביל למצב שחייב מתן מענה גם לחיילי מילואים וגם לתושבי הדרום, כמו שלירון ציינה, ולכן קבענו את התקופה הזאת. למעשה בתקופה הזאת הייתה שעת חירום, מצב מיוחד בעורף. 
<ניצן רוזנברג:>
זאת אומרת לקחתם את סיום שעת החירום ונתתם עוד פרק זמן מסוים כדי לתת תקופת התארגנות. 

<רונן ניסים:>
נכון. 

<ניצן רוזנברג:>

התיקון הנוסף שאת ביקשת ממני, לירון, זה שאנחנו נרשום במקום "תאגיד בנקאי", "בנק". 

<לירון מאוטנר לוגסי:>
כן. בנק מוגדר בחוק שיקים ללא כיסוי. 
<ניצן רוזנברג:>
אפשר לקרוא? 

<היו"ר דוד רותם:>
כן. כל דבר שיכול לעזור לאזרחים בדרום יאושר על ידי הוועדה הזאת. 

<לירון מאוטנר לוגסי:>
אנחנו שמחים לשמוע. 

הקראת התקנות:
בתוקף סמכותי לפי סעיף 21(ב) לחוק שיקים ללא כיסוי, התשמ"א-1981 (להלן – החוק) ובאישור ועדת החוקה חוק ומשפט של הכנסת, אני מתקינה תקנות אלה:

גריעת שיק שסורב
1. 
(א) סורב שיק בחשבונו של יחיד או של תאגיד שמתקיים בו אחד מהתנאים המפורטים להלן, ייגרע אותו שיק ממניין השיקים לעניין סעיף 2(א) לחוק, אם היום שסורב בו חל בתקופה שמיום י' בתמוז התשע"ד (8 ביולי 2014) עד יום כ"ו באלול התשע"ד (21 בספטמבר 2014):

(1)  מענו הרשום או המען להמצאת דברי דואר עבורו הרשום ברישומי הבנק, הוא באחד היישובים הכלולים בשטח בו הוכרז ביום י' בתמוז התשע"ד (8 ביולי 2014) מצב מיוחד בעורף לפי סעיף 9ג לחוק ההתגוננות האזרחית, התשי"א-1951 (להלן – יישוב מוכרז); 
(2) הוא המציא לבנק אסמכתה לפיה מקום מגוריו או מקום עסקו ביישוב מוכרז;
(3)  חשבונו מנוהל בסניף של בנק המצוי ביישוב מוכרז. 


(ב) בתקנה זאת –
"אסמכתה" – אישור מרשות מקומית או מרשות המס או מהמוסד לביטוח לאומי, כמשמעותו בחוק הביטוח הלאומי [נוסח משולב], התשנ"ה-1995; 

                                        "מען להמצאת דברי דואר" – כמשמעותו בתקנה 12(א) לתקנות שיקים 

                                          ללא כיסוי;      

"מען רשום" – כהגדרתו בתקנות שיקים ללא כיסוי;

"תקנות שיקים ללא כיסוי" – תקנות שיקים ללא כיסוי, התשמ"א-1981.  
ביטול הגבלה 
2. 
(א) הגבלה לפי סעיף 2(א) לחוק שהתמלאו בה התנאים לפי תקנות אלה – בטלה.


(ב) על ביטול הגבלה לפי תקנה זו ידווח הבנק לבנק ישראל, ובנק ישראל יעביר לכל בנק את הפרטים בדבר ביטול ההגבלה, הכול כפי שקבע המפקח לפי סעיף 13 לחוק.
<אורי מקלב:>
מצב מיוחד שהוכרז בעורף זה רק בטווח 40 קילומטר? 

<לירון מאוטנר לוגסי:>
כן. 

<אורי מקלב:>

אני רוצה להודות לך, אדוני היושב-ראש, לפני שאתה מצביע על התקנות האלה, על כך שהואלת ומיד פינית הכול כדי לקיים את הישיבה הזאת לטובת האזרחים שהיו במצב מיוחד בעורף. שנית, גם אתם שהבאתם את זה – יסתכלו בפרוטוקולים – זאת הייתה בקשה שלנו כי דיברנו על חיילי המילואים,  וביקשנו להחיל את זה גם על האזרחים עצמם. אני חושב שיש עניין לפרסם את זה. לדוברת הוועדה יש חלק במטלה - -
<היו"ר דוד רותם:>
גם בנק ישראל וגם משרד המשפטים ידאגו לפרסם את זה. 
<אורי מקלב:>
זה מועיל. אנחנו הרי לא מסתפקים במועט, תמיד אנחנו רוצים יותר – אפשר להחיל את זה גם על העורף הרחב יותר כי גם באשדוד ובאשקלון ובמקומות קרובים יותר שלא חלה עליהם התקנה הזאת – כולנו יודעים שאמנם, לפי החוק, הם לא נמצאים בהגדרה של "מצב מיוחד בעורף", אבל הם עברו תקופה לא קלה.
<היו"ר דוד רותם:>
זה מספיק לפי התקנות האלה שהבנק הוא באותו באזור. 
<אורי מקלב:>
אבל תושב אשקלון, הבנק שלו באשקלון. 

<לירון מאוטנר לוגסי:>
אשדוד ואשקלון נמצאים בנספח רשימת היישובים בטווח. 
<היו"ר דוד רותם:>
כן, זה מופיע במפה. 

<אורי מקלב:>
אוקיי. אם כך זה נותן מענה רחב. 
<היו"ר דוד רותם:>
אנחנו יכולים להצביע על התקנות. 

<אורי מקלב:>
לא צריך להצביע. פה-אחד. 

<היו"ר דוד רותם:>
מי בעד? מי נגד? 

הצבעה

בעד התקנות – פה-אחד
נגד – אין
נמנעים – אין 

התקנות אושרו

<היו"ר דוד רותם:>
התקנות אושרו פה-אחד.

<אורי מקלב:>
גמר חתימה טובה. 

<היו"ר דוד רותם:>
גמר חתימה טובה. שנה טובה. 
<לירון מאוטנר לוגסי:>
תודה רבה. 

<היו"ר דוד רותם:>
תודה רבה לכם. 

<הישיבה ננעלה בשעה 11:15.>
